Gandia obri el tràmit en línia per a descarregar el 'Xec Cultural-Escolar' del pròxim curs
21 agost 2023

## Gandia obri el tràmit en línia per a descarregar el 'Xec Cultural-Escolar' del pròxim curs21 agost 2023Última actualització: 21 agost 2023

![](../gestion/img/fe50e5c56618ca779acfdaffeb50e9647659795d32a53dd7f9ad910b762238bc.jpg)  
  

L'Ajuntament de Gandia ha obert hui el tràmit en línia per a descarregar el ‘Xec Cultural-Escolar’ del curs 2023-2024. Aquest xec ja es pot descarregar de la pàgina web de l'Ajuntament de Gandia, introduint les dades personals del pare, la mare o el tutor i de l'alumne/a. Des de hui i fins al 31 d'octubre de 2023, és possible utilitzar-ho en els establiments adherits a la campanya.

Per a aquesta segona edició de la iniciativa del ‘Xec Cultural-Escolar’ s'ha tornat a implantar el mateix sistema telemàtic que es va emprar de manera pionera el curs passat per a reduir els tràmits i la burocràcia al mínim. Així mateix, hi haurà personal en el consistori per a resoldre incidències de manera presencial i també es resoldran dubtes i incidències a través del telèfon 962959444.

El ‘Xec Cultural-Escolar’ és una ajuda de 30 euros perquè l'alumnat empadronat a Gandia, que cursa enguany Primària i ESO en centres sostinguts amb fons públics adquirisca material cultural i escolar en el comerç local de Gandia que s'ha adherit a la campanya.

A més, també poden sol·licitar aquesta ajuda els i les alumnes empadronades a la ciutat, que estudien fora de Gandia. Es concedeix un xec per alumne, de manera que les famílies amb més d'un fill, poden disposar de tants xecs com fills tinguen.

El xec està concebut per a fomentar la cultura, la literatura, les arts plàstiques, la tecnologia o la música, de manera que els productes que es poden adquirir en els comerços locals van des de llibres de lectura (extracurriculars), fins a quaderns, estris d'escriptura, compàs, fulles, regles, estotjos, flauta dolça, cartolines, així com motxilles, carteres o altres elements utilitzats per al transport del material.

Durant aquest curs, s'ha ampliat el nombre de comerços adherits a la campanya (micro-pimes locals) i, a més, s'ha augmentat la dotació pressupostària fins als 210.000 euros.

La mesura s'ha pres per a beneficiar totes les famílies amb fills en edat escolar i al petit i mitjà comerç local.

Una vegada sol·licitada l'ajuda, el xec s'haurà de gastar íntegrament en una mateixa compra i, per tant, en el mateix comerç. Si no es gasta tot, no és possible la devolució dels diners. Els fons del ‘Xec Cultural-Escolar’ estan garantits durant tot el període de vigència de la campanya, no s'assignaran per ordre de sol·licitud.

Com a novetat, també s'ha posat a la disposició de la ciutadania un email (xeccultural@gandia.org) per a resoldre incidències i perquè totes les persones empadronades a Gandia, que cursen els seus estudis fora, puguen enviar el certificat del Centre Educatiu on consta el NIA i el formulari corresponent per a donar-los d'alta en el sistema.